ΚΑΝΟΝΙΣΜΟΣ (ΕΟΚ) αριθ. 1954/79 ΤΗΣ ΕΠΙΤΡΟΠΗΣ της 5ης Σεπτεμβρίου 1979 περί τρίτης τροποποιήσεως του κανονισμού (ΕΟΚ) αριθ. 3075/78 "περί των λεπτομερειών εφαρμογής των ειδικών μέτρων για τα μπιζέλια, τα κουκιά και τα φούλια τα οποία χρησιμοποιούνται για τη διατροφή των ζώων"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1119/78 του Συμβουλίου της 22ας Μαΐου 1978 περί ειδικών μέτρων για τα μπιζέλια, τα κουκιά και τα φούλια που χρησιμοποιούνται για τη διατροφή των ζώων(1), και ιδίως το άρθρο 2 παράγραφος 5,

Εκτιμώντας:

ότι το άρθρο 17 του κανονισμού (ΕΟΚ) αριθ. 3075/78 της Επιτροπής(2), όπως τροποποιήθηκε τελευταία από τον κανονισμό (ΕΟΚ) αριθ. 1334/79(3), προβλέπει κυρίως ότι η βοήθεια για τα μπιζέλια, τα κουκιά και τα φούλια, χορηγείται μόνον εάν τα εν λόγω προϊόντα αποτελούν αντικείμενο αιτήσεως ενισχύσεως κατά την περίοδο εμπορίας, κατά τη διάρκεια της οποίας έχει κατατεθεί από τον παρασκευαστή ζωωτροφών η σχετική σύμβαση- ότι πρέπει να προβλεφθεί μια εξαίρεση για τα προϊόντα για τα οποία η σύμβαση έχει κατατεθεί προ της 1ης Ιουλίου 1979, αλλά τα οποία δε θα μπορούσαν να αποτελέσουν αντικείμενο αιτήσεως ενισχύσεως πριν από την ημερομηνία αυτή-

ότι το ίδιο άρθρο προβλέπει ότι πρέπει να παρασχεθεί ασφάλεια το αργότερο στο τέλος του μηνός κατά τον οποίο κατετέθη η σύμβαση- ότι πρέπει να προβλεφθούν ειδικές διατάξεις για τα προϊόντα που αποτελούν αντικείμενο των συμβάσεων που έχουν κατατεθεί προ της 1ης Ιουλίου 1979-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Απεξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι παράγραφοι 1 και 2 του άρθρου 17 του κανονισμού (ΕΟΚ) αριθ. 3075/78 έχουν τροποποιηθεί ως εξής:

"1. Το ύψος της ενισχύσεως που πρέπει να χορηγηθεί είναι εκείνο το οποίο ισχύει την ημέρα κατά την οποία ο παρασκευαστής των ζωοτροφών καταθέτει το κείμενο της συμβάσεως, που αναφέρεται στο άρθρο 5 υπό α), του κανονισμού (ΕΟΚ) αριθ. 1418/78, στον οργανισμό ο οποίος ορίζεται για το σκοπό αυτό, στο Κράτος Μέλος εντός του οποίου θα χρησιμοποιηθούν τα μπιζέλια, τα κουκιά και τα φούλια προκειμένου να παρασκευασθούν ζωοτροφές, υπό τον όρο, εκτός περιπτώσεως ανωτέρας βίας, ότι για τα εν λόγω προϊόντα θα υποβληθεί η αίτηση η οποία αναφέρεται στο άρθρο 5 υπό β) του προαναφερομένου κανονισμού, το αργότερο στο τέλος της περιόδου εμπορίας κατά την οποία κατετέθη το κείμενο της συμβάσεως.

Εν τούτοις, η λήξη της προθεσμίας υποβολής της προαναφερομένης αιτήσεως μετατίθεται για την 31η Δεκεμβρίου 1979 για τα προϊόντα που αποτελούν το αντικείμενο συμβάσεων που έχουν κατατεθεί προ της 1ης Ιουλίου 1979.

Η ενίσχυση αυτή χορηγείται για ποσότητα μη υπερβαίνουσα το 107% της ποσότητος που αναγράφεται στη σύμβαση, ή, ενδεχομένως, της ποσότητος που θα μπορούσε να παραχθεί στην περιοχή που υποδεικνύεται στη σύμβαση.

2. Εάν το κείμενο της συμβάσεως έχει κατατεθεί κατά τη διάρκεια ενός μηνός άλλου από εκείνον κατά τον οποίο κατετέθη η αίτηση η οποία αναφέρεται στο άρθρο 5 υπό β) του κανονισμού (ΕΟΚ) αριθ. 1418/78, παρέχεται ασφάλεια το αργότερο στο τέλος του μηνός κατά τον οποίο κατετέθη η σύμβαση.

Το ύψος αυτής της ασφαλείας ισούται προς 1.5 ΕΛΜ ανά 100 χιλιόγραμμα. Εάν η σύμβαση αφορά μια επιφάνεια, το ύψος της ασφαλείας ισούται προς 30 ΕΛΜ ανά εκτάριο.

Εν τούτοις, όσον αφορά τις συμβάσεις που έχουν κατατεθεί προς της 1ης Ιουλίου 1979, για τα προϊόντα:

- για τα οποία η αίτηση που αναφέρεται ανωτέρω υποβάλλεται μεταξύ της 1ης Ιουλίου και της 30ής Σεπτεμβρίου 1979, δεν παρέχεται ασφάλεια,

- για τα οποία η αίτηση που αναφέρεται ανωτέρω υποβάλλεται από την 1η Οκτωβρίου 1979, η ασφάλεια παρέχεται το αργότερο την 30ή Σεπτεμβρίου 1979."

Άρθρο 2

Ο παρών κανονισμός αρχίζει να ισχύει την πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 5 Σεπτεμβρίου 1979.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. N 142 της 30.5.1978, σ. 8.

(2) ΕΕ αριθ. N 367 της 28.12.1978, σ. 9.

(3) ΕΕ αριθ. N 162 της 30.6.1979, σ. 100.